Okresná prokuratúra Piešťany 
Vážska 28, 921 01 Piešťany 	

Sp. zn. : 2 Pv 359/12/2204	Piešťany, 5.8.2014
EEČ : 2-18-178-2014

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Piešťany
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 25.10.2012, spisová značka 2 Pv 359/12/2204, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
pre prečin nedovolenej výroby omamných a psychotropných látok, jedov a prekurzorov, ich držania a obchodovania s nimi podľa § 171 ods. 1 Trestného zákona, na tom skutkovom základe, že 

dňa 27.07.2012 čase o 22.30 hod. v meste XXXXX na ulici XXXXX pred bytovým domom č. XXXXX neoprávnene prechovával v pravom spodnom vrecku krátkych nohavíc plastové vrecúško s tlakovým uzáverom s obsahom rastlinného materiálu - sušené konope (marihuana) s hmotnosťou 425 mg a obsahom účinnej látky THC viac ako 10 mg, čo zodpovedá minimálne 1 obvyklej jednorazovej dávke drogy, ktoré je spôsobilé po aplikovaní ovplyvniť psychiku užívateľa, túto si zadovážil od neznámej osoby a prechovával pre vlastnú potrebu, pričom sa jedná o rastlinu rodu Cannabis (konopa), ktorá je zaradená v zmysle zákona Národnej rady Slovenskej republiky č. 139/1998 Z.z. o omamných látkach, psychotropných látkach a prípravkoch v znení neskorších predpisov do I. skupiny omamných látok.

Uznesením prokurátora Okresnej prokuratúry XXXXX zo dňa 25.10.2012, spisová značka 2 Pv 359/12/2204, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
18 mesiacov
Odôvodnenie:
Uznesením prokurátora Okresnej prokuratúry XXXXX číslo 2 Pv 359/12 - 14 zo dňa 25.10.2012 bolo podľa § 216 ods. 1 Trestného poriadku podmienečne zastavené trestné stíhanie vedené proti obvinenému XXXXX pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona na skutkovom základe, uvedenom v predmetnom uznesení. Uznesenie nadobudlo právoplatnosť dňa 06.11.2012.

Obvinenému XXXXX bola určená skúšobná doba v trvaní 1 rok a 6 mesiacov, ktorá začala plynúť v zmysle § 216 ods. 2 Trestného poriadku v nadväznosti na § 63 ods. 3 Trestného poriadku dňom 07.11.2012.
	
Po uplynutí skúšobnej doby boli vyžiadané správy o povesti obvineného z Okresného riaditeľstva PZ v XXXXX, Obvodného oddelenia PZ XXXXX, z Obecného úradu XXXXX a zároveň bol zabezpečený aktuálny odpis registra trestov obvineného a lustrácia v registri priestupkov za účelom rozhodnutia o jeho osvedčení v skúšobnej dobe podmienečného zastavenia trestného stíhania.

Zo zabezpečených listinných materiálov som zistil, že obvinený sa v skúšobnej dobe podmienečne zastaveného trestného stíhania nedopustil iného trestného činu ako ani priestupku. 

Zo správy Obecného úradu XXXXX vyplýva, že v skúšobnej dobe sa nedopustil protiprávneho konania.

	Vzhľadom na uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

	Po právoplatnosti tohto rozhodnutia nastávajú v zmysle § 217 ods. 4 Trestného poriadku účinky zastavenia trestného stíhania (§ 9 ods. 1 písm. e) Trestného poriadku).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Michal Mašán
prokurátor